Predsjednik Obama izrazio sućut iračkom premijeru Malikiju i predsjedniku Talabaniju
Američki je predsjednik osudio simultane napade u kojima je poginulo 147 osoba, a preko 500 je ranjeno, naglasivši da će Sjedinjene Drž
U dvije snažne eksplozije bombe u središtu Bagdada poginulo je najmanje 147 ljudi, a preko 500 ih je ranjeno u najsmrtonosnijem napadu u glavnom iračkom gradu u više mjeseci. Dvije gotovo simultane eksplozije bile su usmjerene na zgradu sjedišta pokrajinske uprave i Ministarstvo pravosuđa. Iračko Ministarstvo unutarnjih poslova je priopćilo da bi se broj poginulih mogao povećati kako spasilačke ekipe izvlače tijela ispod ruševina. Ove dvije eksplozije protresle su zgrade u Bagdadu, a gusti dim se nadvio nad gradom. Iz ureda premijera Nourija al-Malikija – koji je obišao mjesto napada ubrzo nakon eksplozija – objavljeno je da su napadi za cilj imali stvaranje nestabilnosti i sprečavanje Iraka da održi izbore u siječnju. Za napad se okrivljuje al-Qaidu i članove stranke Baath, premda nitko nije za njih preuzeo odgovornost. Glavni tajnik Ujedinjenih naroda Ban Ki-moon je napade nazvao 'besmislenim i nediskriminirajućim činima nasilja', te rekao da napadači opetovano ciljaju napade na nevine ljude i pokušavaju omesti oporavak Iraka. Nasilje u Iraku znatno je smanjeno tijekom protekle godine dana, međutim, pobunjenici vrše povremene napade na snage sigurnosti i civile. Dužnosnici upozoravaju da bi moglo doći do intenziviranja napada kako se približavaju izbori u siječnju. Prije dva mjeseca pobunjenici su izvršili napade na iračka ministarstva vanjskih poslova i financija. U tim napadima kamionima bombama poginulo je više od 100 osoba, a preko 500 ih je ranjeno. Za te je napade al-Qaida tada preuzela odgovornost.